b'\n_START_ARTICLE_\nC\xc3\xa2mpul Cerbului\n_START_SECTION_\n\xe2\x80\x9eC\xc3\xa2mpul Cerbului\xe2\x80\x9d \xc8\x99i Eminescu\n_START_PARAGRAPH_\nDe prin aprilie \xc8\x99i p\xc3\xa2n\xc4\x83 la sf\xc3\xa2r\xc8\x99itul lunii august 1878, Mihai Eminescu \xe2\x80\x93 Hyper-Eon-ul poeziei rom\xc3\xa2ne\xc8\x99ti \xe2\x80\x93 a poposit pe meleagurile Olteniei, invitat fiind de Nicolae Mandrea, la conacul s\xc4\x83u din C\xc3\xa2mpul Cerbului, de la Flore\xc8\x99ti, un sat situat la nordul Craiovei, l\xc3\xa2ng\xc4\x83 Filia\xc8\x99i, spre a-\xc8\x99i petrece \xc3\xaen lini\xc8\x99te zilele de \xc2\xabconcediu medical\xc2\xbb, la recomandarea doctorului Kremnitz (medicul familiei domne\xc8\x99ti). Conacul era amplasat la confluen\xc8\x9ba dealurilor (pe care se mai \xc3\xaentinde \xc8\x99i azi \xe2\x80\x93 ca \xc8\x99i \xc3\xaen vremea lui Eminescu \xe2\x80\x93 o parte din P\xc4\x83durea Carpadia) cu Lunca Gilortului \xc8\x99i a Jiului de Mijloc._NEWLINE_Nicolae Mandrea, rom\xc3\xa2n-moldovean, n\xc4\x83scut \xc3\xaen Foc\xc8\x99ani, la 22 mai 1842 (dup\xc4\x83 cum afl\xc4\x83m din Albumul Societ\xc4\x83\xc8\x9bii Junimea, album \xc3\xaen care figura al optulea, \xe2\x80\x9edup\xc4\x83 ctitori\xe2\x80\x9c: Titu Maiorescu, Theodor Rosetti, Vasile Pogor, Iacob Negruzzi, Petre P. Carp, Neculai Culianu, Gh. Racovitza, Neculai Mandrea \xc8\x99. a.), a intrat \xc3\xaen posesia mo\xc8\x99iei \xc8\x99i a conacului de la Flore\xc8\x99ti \xc3\xaen urma c\xc4\x83s\xc4\x83toriei cu Zoe, fiica lui Barbu B\xc4\x83lcescu, nepoata celebrului revolu\xc8\x9bionar pa\xc8\x99optist Nicolae B\xc4\x83lcescu; Zoe Mandrea era \xc3\xaendr\xc4\x83gostit\xc4\x83 de arte, relev\xc3\xa2ndu-\xc8\x99i talentul \xc3\xaen muzic\xc4\x83, poezie \xc8\x99i pictur\xc4\x83; \xc3\xaen pronaosul bisericii din Flore\xc8\x99ti, a executat un portret al tat\xc4\x83lui-ctitor._NEWLINE_\xc3\x8en coresponden\xc8\x9ba sa din aceast\xc4\x83 perioad\xc4\x83, poetul invita prietenii s\xc4\x83-i scrie la: \xc2\xabAdresa: M. Eminescu, com. Flore\xc8\x99ti, plasa Jiul de Sus, jude\xc8\x9bul Dolj \xe2\x80\x93 Sta\xc8\x9bia Telegrafo-Po\xc8\x99tal\xc4\x83 Filia\xc8\x99i\xc2\xbb (satul Flore\xc8\x99ti apar\xc8\x9bine azi jude\xc8\x9bului Gorj)._NEWLINE_\xc3\x8entr-o scrisoare c\xc4\x83tre colegii din redac\xc8\x9bia Timpului, poetul aprecia \xc8\x9binutul ca fiind deosebit de pitoresc: \xc2\xabLocul \xc3\xaen care sunt e c\xc3\xa2t se poate de frumos. R\xc3\xa2uri, codru, \xc8\x99es, dealuri, mun\xc8\x9bii \xc3\xaen dep\xc4\x83rtare, frumos adec\xc4\x83 \xc3\xaen puterea cuv\xc3\xa2ntului, \xc3\xaenc\xc3\xa2t s\xc4\x83 fiu Bodn\xc4\x83rescu a\xc8\x99 nenoroci poate Convorbirile cu amintiri de c\xc4\x83l\xc4\x83torie ale unui june. Dar numai grija asta n-o am, ci m\xc4\x83 m\xc4\x83rginesc a mul\xc8\x9bumi zeilor \xc3\xaendeob\xc8\x99te \xc8\x99i d-lui Mandrea \xc3\xaendeosebi de \xc3\xaeng\xc4\x83duirea unui col\xc8\x9b de p\xc4\x83dure care-mi d\xc4\x83 toane bune \xc8\x99i s\xc4\x83n\xc4\x83tate\xc2\xbb (TS, IV, 152)._NEWLINE_La Flore\xc8\x99ti, Eminescu a c\xc3\xa2\xc8\x99tigat repede pre\xc8\x9buirea oamenilor, \xc3\xaemprietenindu-se mai \xc3\xaent\xc3\xa2i cu preotul Dumitru Du\xc8\x9bescu, a c\xc4\x83rui fiic\xc4\x83, Elena, \xc3\xaen peregrin\xc4\x83rile prin P\xc4\x83durea Carpadia \xc8\x99i pe platoul C\xc3\xa2mpul Cerbului, a devenit acea cr\xc4\x83ias\xc4\x83 cu p\xc4\x83rul moale \xc8\x99i cu ochii vine\xc8\x9bi, din poemul Fream\xc4\x83t de codru: \xc2\xabTres\xc4\x83rind sc\xc3\xa2nteie lacul / \xc8\x99i se leag\xc4\x83n\xc4\x83 sub soare; / Eu, privindu-l din p\xc4\x83dure, / Las aleanul s\xc4\x83 m\xc4\x83 fure / \xc8\x99i ascult de la r\xc4\x83coare / Pitpalacul. // Din izvoare \xc8\x99i din g\xc3\xa2rle / Apa sun\xc4\x83 somnoroas\xc4\x83; / Unde soarele p\xc4\x83trunde / Printre ramuri a ei unde, / Ea \xc3\xaen valuri sperioase / Se asv\xc3\xa2rle. // Cucul c\xc3\xa2nt\xc4\x83, mierle, presuri \xe2\x80\x93 / Cine \xc8\x99tie s\xc4\x83 le-asculte? / Ale p\xc4\x83s\xc4\x83rilor neamuri / Ciripesc pitite-n ramuri / \xc8\x99i vorbesc cu-at\xc3\xa2t de multe / \xc3\x8en\xc8\x9belesuri. // Cucu-ntreab\xc4\x83: \xe2\x80\x93 Unde-i sora / Viselor noastre de var\xc4\x83? / Ml\xc4\x83dioas\xc4\x83 \xc8\x99i iubit\xc4\x83, / Cu privirea ostenit\xc4\x83, / Ca o z\xc3\xa2n\xc4\x83 s\xc4\x83 r\xc4\x83sar\xc4\x83 / Tuturora. // Teiul vechi un ram \xc3\xaentins-a, / Ea s\xc4\x83 poat\xc4\x83 s\xc4\x83-l \xc3\xaendoaie, / Ramul t\xc3\xa2n\xc4\x83r v\xc3\xa2nt s\xc4\x83-\xc8\x99i deie / \xc8\x99i de bra\xc8\x9be-n sus s-o ieie; / Iar\xc4\x83 florile s\xc4\x83 ploaie / Peste d\xc3\xa2nsa. // Se \xc3\xaentreab\xc4\x83 trist izvorul: / \xe2\x80\x93 Unde mi-i cr\xc4\x83iasa oare? / P\xc4\x83rul moale despletindu-\xc8\x99i, / Fa\xc8\x9ba-n apa mea privindu-\xc8\x99i, / S\xc4\x83 m-ating\xc4\x83 vis\xc4\x83toare / Cu piciorul? // Am r\xc4\x83spuns: \xe2\x80\x93 P\xc4\x83dure drag\xc4\x83, / Ea nu vine, nu mai vine! / Singuri, voi, stejari r\xc4\x83m\xc3\xa2ne\xc8\x9bi / De visa\xc8\x9bi la ochii vine\xc8\x9bi, / Ce lucir\xc4\x83 pentru mine / Vara-ntreag\xc4\x83. // Ce frumos era \xc3\xaen cr\xc3\xa2nguri, / C\xc3\xa2nd cu ea m-am prins tovar\xc4\x83\xc8\x99\xc2\xa0! / O poveste \xc3\xaenc\xc3\xa2ntat\xc4\x83 / Care azi e-ntunecat\xc4\x83... / De-unde e\xc8\x99ti revino iar\xc4\x83\xc8\x99i, / S\xc4\x83 fim singuri\xc2\xa0!\xc2\xbb Este varianta definitiv\xc4\x83, din 1 octombrie 1879, ivit\xc4\x83 dup\xc4\x83 aproape un an de la \xe2\x80\x9etr\xc4\x83irea\xe2\x80\x9c ei \xe2\x80\x9edint\xc3\xa2i\xe2\x80\x9c \xc3\xaen cadrul edenic din C\xc3\xa2mpul Cerbului. C\xc4\x83ci nu este text eminescian de sub pecetea tematic\xc4\x83 a Naturii \xc8\x99i Erosului, unde s\xc4\x83 nu se \xc3\xaencerce re-editarea perechii primordiale din raiul de dinaintea c\xc4\x83derii \xc3\xaen p\xc4\x83cat, prin cuplul \xe2\x80\x9eprotagonist\xe2\x80\x9c, El (\xe2\x80\x9epoetul\xe2\x80\x9c) \xe2\x80\x93 Ea (\xe2\x80\x9eiubita\xe2\x80\x9c)._NEWLINE_Se pare c\xc4\x83 Elena Du\xc8\x9bescu (Stoiculescu, dup\xc4\x83 c\xc4\x83s\xc4\x83toria cu un arenda\xc8\x99 din Bulbuceni-Gorj) a fost \xc3\xaen posesia \xe2\x80\x9eprimei variante cu dedica\xc8\x9bie\xe2\x80\x9c a poemului Fream\xc4\x83t de codru, poate varianta despre care Perpessicius spune c\xc4\x83 are \xc2\xabtrei strofe mai mult dec\xc3\xa2t textul definitiv\xc2\xbb, \xc2\xab\xc3\xaenf\xc4\x83\xc8\x9bi\xc8\x99\xc3\xa2nd codrul ca martor t\xc4\x83inuitor al dragostei poetului\xc2\xbb, c\xc3\xa2t \xc8\x99i \xc3\xaen posesia unei fotografii care, dac\xc4\x83 nu este cea publicat\xc4\x83 de revista Ramuri, \xc3\xaen jurul c\xc4\x83reia s-au iscat at\xc3\xa2tea controverse, \xc3\xae\xc8\x99i mai a\xc8\x99teapt\xc4\x83 \xc3\xaenc\xc4\x83 descoperitorul; ar putea fi vorba de una din fotografiile despre care T. Maiorescu aminte\xc8\x99te \xc3\xaentr-o scrisoare din 26 februarie 1878, adresat\xc4\x83 lui I. Negruzzi: \xc2\xabPortretele lui Rosetti \xc8\x99i Mandrea le tot esecut \xc8\x99i nu mai izbutesc. Cu Eminescu am s\xc4\x83 m\xc4\x83 duc eu m\xc3\xa2ine la fotograf, mai \xc3\xaenainte \xc3\xaens\xc4\x83 la b\xc4\x83rbier s\xc4\x83 se rad\xc4\x83. La Boh\xc3\xa8me roumaine...\xc2\xbb (TCS, I, 11)._NEWLINE_\xc3\x8en scrisoarea din 13 iulie 1878, adresat\xc4\x83 lui Ronetti Roman \xc8\x99i lui Caragiale, poetul \xc3\xaei informeaz\xc4\x83 asupra bolii ce-i pricinuia \xc8\x99ederea la Flore\xc8\x99ti: \xc2\xab... ve\xc8\x9bi \xc8\x99ti c\xc4\x83 tot m\xc4\x83 ustur\xc4\x83 piciorul \xc8\x99i v\xc4\x83 duc dorul \xc8\x99i v\xc4\x83 trimit ciorilor \xc3\xaen crucea hotarelor pentru c\xc4\x83 nu-mi scri\xc8\x9bi\xc2\xbb (L\xc3\x8ens, 12)._NEWLINE_Poetul inten\xc8\x9biona s\xc4\x83 colinde Oltenia, dar \xc3\xael \xc3\xaempiedicau chestiuni de ordin pecuniar, dup\xc4\x83 cum afl\xc4\x83m dintr-alt\xc4\x83 scrisoare: \xc2\xabD. Mandrea, venind la Craiova, mi-a spus \xc3\xaemprejurarea fericit\xc4\x83 pentru mine, iar pentru dv. cam sup\xc4\x83r\xc4\x83toare, c\xc4\x83 sunte\xc8\x9bi deja p\xc4\x83str\xc4\x83torul celor o mie de lei noi, a c\xc4\x83ror destina\xc8\x9bie pare \xc3\xaen parte cel pu\xc8\x9bin de a vizita \xc8\x9bara Oltului\xc2\xbb (TS, III, 280)._NEWLINE_La Flore\xc8\x99ti, Mihai Eminescu s-a sim\xc8\x9bit ca \xc8\x99i \xc3\xaens\xc4\x83n\xc4\x83to\xc8\x99it, cu poft\xc4\x83 de lucru intens; a tradus din limba german\xc4\x83 \xe2\x80\x9etomul I\xe2\x80\x9c de Fragmente din Istoria Rom\xc3\xa2nilor de Eudoxiu Hurmuzaki, lucrare ce i-a fost \xc3\xaencredin\xc8\x9bat\xc4\x83 de Academia Rom\xc3\xa2n\xc4\x83, \xc3\xaen urma insisten\xc8\x9belor lui Theodor Rosetti; Eminescu nu a semnat traducerea volumului I al Fragmentelor..., care a ie\xc8\x99it de sub tipar prin ianuarie 1879; paternitatea eminescian\xc4\x83 a traducerii a fost stabilit\xc4\x83 de Ion Cre\xc8\x9bu, \xc3\xaen 1961, iar \xc2\xabautenticitatea formelor de limb\xc4\x83 folosite\xc2\xbb (COtr, 605), ne d\xc4\x83 certitudinea c\xc4\x83 poetul a supravegheat nemijlocit tip\xc4\x83rirea \xe2\x80\x9etomului I\xe2\x80\x9c, celelalte dou\xc4\x83 fiind traduse mai t\xc3\xa2rziu (\xc3\xaen 1900) de Ioan Slavici._NEWLINE_Fiind secretarul comisiei pentru traducerea \xc2\xabdocumentelor Hurmuzaki\xc2\xbb, Ioan Slavici l-a vizitat pe Eminescu la Flore\xc8\x99ti, prilej cu care noteaz\xc4\x83 \xc3\xaen Amintiri: \xc2\xab... l-am g\xc4\x83sit acolo s\xc4\x83n\xc4\x83tos tun \xc8\x99i \xc3\xaen voie bun\xc4\x83. Era numai el la conacul mo\xc8\x99iei, singur, adec\xc4\x83 \xc3\xaen foarte bun\xc4\x83 societate. \xc3\x8en timpul pe care l-am petrecut la Flore\xc8\x99ti, boarfele lui se aflau la T. Maiorescu, care rezervase pentru d\xc3\xa2nsul un iatac luminos, \xc3\xaen care toate erau puse \xc3\xaen cea mai bun\xc4\x83 r\xc3\xa2nduial\xc4\x83\xc2\xbb (SAm, 116)._NEWLINE_\xc3\x8en traducerea Fragmentelor..., \xc3\xaent\xc3\xa2lnim sintagme cu for\xc8\x9b\xc4\x83 expresiv\xc4\x83, sinestezic\xc4\x83, unele comune subdialecelor / graiurilor oltean \xc8\x99i bucovinean, altele specifice flore\xc8\x99tenilor / oltenilor, introduse pentru capacitatea lor dinamizatoare de \xc2\xabscene istorice\xc2\xbb, pentru relief \xc2\xabrevitalizator\xc2\xbb: o croir\xc4\x83 la fug\xc4\x83 de m\xc3\xa2ncau p\xc4\x83m\xc3\xa2ntul (HF, I, 35), claie peste gr\xc4\x83mad\xc4\x83 arunc\xc4\x83 o\xc8\x99tirea lor (ibid, 102), apucar\xc4\x83 la goan\xc4\x83 dup\xc4\x83 Cumani cu d\xc3\xa2rlogii slobozi (ibid, 73), dar sfatul cuminte era de-a surda (ibid., 285), Musa dete dos s\xc4\x83 scape (ibid., 292) etc._NEWLINE_\xc3\x8en paralel cu traducerea Fragmentelor..., la Flore\xc8\x99ti, Mihai Eminescu a elaborat prima variant\xc4\x83 a amplului poem, Scrisoarea III, cu ambele planuri, \xc3\xaen antitez\xc4\x83 romantic-justi\xc8\x9biar\xc4\x83, cu arhicunoscuta succesiune a tablourilor (I\xc2\xa0: a. \xe2\x80\x9eidila oniro-cosmic\xc4\x83 dintre Sultan \xc8\x99i Lun\xc4\x83\xe2\x80\x9c \xc8\x99i \xe2\x80\x9efalnicul\xe2\x80\x9c arbore, axis-mundi, cresc\xc3\xa2nd din inima Sultanului, simbol al expansiunii imperial-otomanice la Dun\xc4\x83re; b. trezirea Sultanului, t\xc3\xa2lm\xc4\x83cindu-\xc8\x99i simbolurile din visul \xe2\x80\x9etrimis de profet\xe2\x80\x9c; c. \xe2\x80\x9evultureasca\xe2\x80\x9c expansiune a Imperiului Otoman la Dun\xc4\x83re; d. trecerea armiei lui Baiazid peste Dun\xc4\x83re \xc8\x99i \xc3\xaenaintarea-i \xe2\x80\x9e\xc3\xaen mla\xc8\x99tinile de la Rovine\xe2\x80\x9c; e. \xc3\xaent\xc3\xa2lnirea dintre Mircea cel Mare \xc8\x99i Baiazid; f. scena confrunt\xc4\x83rii armiilor la Rovine \xc8\x99i biruin\xc8\x9ba Valahilor / Dacorom\xc3\xa2nilor \xc3\xaen fa\xc8\x9ba puhoiului otoman; g. odihna o\xc8\x99tirii valahe sub clar de lun\xc4\x83, \xc3\xaen vreme ce r\xc4\x83zboinicul fiu al lui Mircea cel B\xc4\x83tr\xc3\xa2n scrie \xe2\x80\x9epe genunchi\xe2\x80\x9c o carte Doamnei iubite; II\xc2\xa0: h. \xe2\x80\x9ecampania\xe2\x80\x9c eroului liric dus\xc4\x83 cu \xe2\x80\x9earmele\xe2\x80\x9c satirei / pamfletului \xc3\xaempotriva \xc3\xaempotriva \xe2\x80\x9esaltimbancilor \xc8\x99i irozilor\xe2\x80\x9c din contemporaneitate, \xc3\xaempotriva epigonilor: \xe2\x80\x9eglorii\xe2\x80\x9c stradale, ori de cafenea, \xe2\x80\x9ecanalii de uli\xc8\x9bi\xe2\x80\x9c, \xe2\x80\x9epanglicari \xc3\xaen ale \xc8\x9b\xc4\x83rii\xe2\x80\x9c \xc8\x99i v\xc3\xa2nz\xc4\x83tori de Patrie, \xc3\xaempotriva \xe2\x80\x9evulpilor evlavioase din Sfatul \xc8\x9b\xc4\x83rii\xe2\x80\x9c, a \xe2\x80\x9efonfilor\xe2\x80\x9c, \xe2\x80\x9eflecarilor\xe2\x80\x9c, \xe2\x80\x9eg\xc4\x83g\xc4\x83u\xc8\x9bilor \xc8\x99i gu\xc8\x99a\xc8\x9bilor, b\xc3\xa2lb\xc3\xa2i\xc8\x9bi cu gura str\xc3\xa2mb\xc4\x83\xe2\x80\x9c ca \xe2\x80\x9est\xc4\x83p\xc3\xa2ni ai na\xc8\x9biei\xe2\x80\x9c, stric\xc4\x83tori de limb\xc4\x83, de obiceiuri etc., \xc3\xaencheind prin invocarea \xc3\xaenaltului spirit justi\xc8\x9biar carpato-dun\xc4\x83rean, \xc3\xaentruchipat de Vlad \xc8\x9aepe\xc8\x99), aflat\xc4\x83 \xc3\xaentre manuscrisele poetului de la Academica Bibliotec\xc4\x83 Rom\xc3\xa2n\xc4\x83 din Bucure\xc8\x99ti, sub indicativul A-2276 (pp. 103 \xe2\x80\x93 107)._NEWLINE_Deosebit de interesante sunt transpunerile ca modalitate de a turna \xc3\xaen form\xc4\x83 nou\xc4\x83 \xc2\xablimba veche \xc8\x99i-n\xc8\x9beleapt\xc4\x83\xc2\xbb,f\xc4\x83cute \xc3\xaen vreme ce \xc2\xab...cetia pe Hammer, pentru a se documenta asupra \xc3\xaenaint\xc4\x83rii turcilor \xc3\xaen Europa\xc2\xbb (COp, III, 225), adic\xc4\x83 Geschichte des Osmanischen Reiches, dup\xc4\x83 cum ne \xc3\xaen\xc8\x99tiin\xc8\x9beaz\xc4\x83 G. C\xc4\x83linescu, f\xc4\x83r\xc4\x83 a fi cunoscut la acea dat\xc4\x83 paternitatea eminescian\xc4\x83 a traducerii Fragmentelor...; Eminescu ajunsese la Hammer prin intermediul lui Hurmuzaki._NEWLINE_Elementele lexicale particulare \xc3\xaent\xc3\xa2lnite at\xc3\xa2t \xc3\xaen traducerea Fragmentelor... c\xc3\xa2t \xc8\x99i \xc3\xaen Scrisoarea III, datorit\xc4\x83 elabor\xc4\x83rii sincrone, ilustreaz\xc4\x83 \xc8\x99i teritoriul transpunerilor: a) \xc2\xab...\xc3\xaendr\xc4\x83zne\xc8\x9bul Sultan, sim\xc8\x9bindu-se mare \xc3\xaen puterea sa, se f\xc4\x83lea c\xc4\x83 de pe pristolul bisericii Sf. Petru din Roma \xc3\xae\xc8\x99i va pune sirepul s\xc4\x83 m\xc4\x83n\xc3\xa2nce ov\xc4\x83z\xc2\xbb (HF, I, 270); Am jurat ca peste d\xc3\xa2n\xc8\x99ii s\xc4\x83 trec falnic, f\xc4\x83r\xc4\x83 p\xc4\x83s, Din pristolul de la Roma s\xc4\x83 dau calului ov\xc4\x83s..._NEWLINE_b) \xc2\xab...c\xc4\x83ci \xc3\xaencepuser\xc4\x83 a roi numeroase cete ce c\xc4\x83l\xc4\x83re\xc8\x9bi rom\xc3\xa2no-cumani \xc3\xaemprejurul m\xc3\xa2ndrei reziden\xc8\x9be a \xc3\xaemp\xc4\x83ra\xc8\x9bilor...\xc2\xbb (HF, I, 81); \xc2\xab...o campanie de r\xc4\x83zbunare pustiitoare \xc8\x99i asemenea rev\xc4\x83rs\xc4\x83rii de nouri asupra craiului s\xc3\xa2rbesc \xc8\x98tefan...\xc2\xbb (ibid., 288); \xc2\xabei rev\xc4\x83rsar\xc4\x83 o ploaie de s\xc4\x83ge\xc8\x9bi asupra n\xc4\x83v\xc4\x83litorilor, le omor\xc3\xa2r\xc4\x83 caii...\xc2\xbb (ibid., 137); \xc2\xab...o adev\xc4\x83rat\xc4\x83 ploaie de pietre se revars\xc4\x83 asupra n\xc4\x83v\xc4\x83litorilor...\xc2\xbb (ibid., 116); C\xc4\x83l\xc4\x83re\xc8\x9bii \xc3\xaemplu c\xc3\xa2mpul \xc8\x99i roiesc dup\xc4\x83 un semn \xc8\x99i \xc3\xaen caii lor s\xc4\x83lbatici bat cu sc\xc4\x83rile de lemn (...........................................) \xc8\x99i ca nouri de aram\xc4\x83 \xc8\x99i ca ropotul de grindeni, Orizonu-ntunec\xc3\xa2ndu-l, vin s\xc4\x83ge\xc8\x9bi de pretutindeni, V\xc3\xa2j\xc3\xa2ind ca vijelia \xc8\x99i ca plesnetul de ploaie...;_NEWLINE_c) \xc8\x99i mai aproape de surs\xc4\x83, din Hammer: \xc2\xabIl voyait ensuite surgir de ses reins un arbre qui, toujours croissant et devenant plus vert et plus beau, couvrait de l\xe2\x80\x99ombre de ses rameaux les terres et les mers jusqu\xe2\x80\x99\xc3\xa0 l\xe2\x80\x99extremit\xc3\xa9 de l\xe2\x80\x99orizon des trois parties du monde. Au-dessous de cet arbre s\xe2\x80\x99\xc3\xa9levaient le Caucas, l\xe2\x80\x99Atlas, le Taurus et l\xe2\x80\x99H\xc3\xa9mus, qui semblaient \xc3\xaatre les quatre colonnes de cet immense tente de feuillage. Des racines de l\xe2\x80\x99arbre sortient le Tigre, l\xe2\x80\x99Euphrate, le Nil et le Danube, couverts des vaisseaux comme la mer\xc2\xbb (HamH, 66); Iar din inima lui simte un copac cum c\xc4\x83 r\xc4\x83sare, Care cre\xc8\x99te \xc3\xaentr-o clip\xc4\x83 ca \xc3\xaen veacuri, mereu cre\xc8\x99te, Cu-a lui ramuri peste lume, peste mare se l\xc4\x83\xc8\x9be\xc8\x99te; Umbra lui cea uria\xc8\x99\xc4\x83 orizonul \xc3\xael cuprinde \xc8\x99i sub d\xc3\xa2nsul universul \xc3\xaentr-o umbr\xc4\x83 se \xc3\xaentinde, Iar \xc3\xaen patru p\xc4\x83r\xc8\x9bi a lumii vede \xc8\x99iruri mun\xc8\x9bii mari, Atlasul, Caucazul, Taurul \xc8\x99i Balcanii seculari; Vede Eufratul, Tigris, Nilul, Dun\xc4\x83rea b\xc4\x83tr\xc3\xa2n\xc4\x83 \xe2\x80\x93 Umbra arborelui falnic peste toate e st\xc4\x83p\xc3\xa2n\xc4\x83!_NEWLINE_Ori ca \xc3\xaen varianta A-2276:_NEWLINE_\xc3\x8enr\xc4\x83d\xc4\x83cinat \xc3\xaen pieptu-i tot mai mare \xc8\x99i mai mare A lui ramuri lungi \xc3\xaentinde peste \xc8\x9b\xc4\x83ri \xc8\x99i peste mare..._NEWLINE_Tot \xc3\xaen perioada petrecut\xc4\x83 la Flore\xc8\x99ti-Filia\xc8\x99i / Oltenia, sunt concepute \xc8\x99i poeziile: Iambul (un sonet, \xe2\x80\x9ears poetica\xe2\x80\x9c, elogiu iambului, m\xc4\x83surii \xc3\xaen plin\xc4\x83tatea de fagure de-albine, toamna: \xc2\xabDe mult m\xc4\x83 lupt c\xc4\x83t\xc3\xa2nd \xc3\xaen vers m\xc4\x83sura, / Ce plin\xc4\x83 e ca toamna mierea-n faguri, / Ca s-o a\xc8\x99tern frumos \xc3\xaen lungi \xc8\x99iraguri, / Ce f\xc4\x83r\xc4\x83 piedici trec sun\xc3\xa2nd cezura.\xc2\xbb), Vre o zg\xc3\xa2tie de fat\xc4\x83 (patru catrene pe tema tipologiei feminine \xc3\xaen trecerea / petrecerea v\xc3\xa2rstelor), Revedere (medita\xc8\x9bie asupra raportului efemer\xe2\x80\x93peren / etern, unde se pro-jeteaz\xc4\x83 codrul ca simbol al ve\xc8\x99nicirii, al statorniciei Dacorom\xc3\xa2nit\xc4\x83\xc8\x9bii la Carpa\xc8\x9bi / Dun\xc4\x83re, \xc3\xaen ciuda istoriilor vitrege), Fiind b\xc4\x83iet p\xc4\x83duri cutreieram \xe2\x80\x93 despre care notele lui Perpessicius relateaz\xc4\x83 \xc3\xaen acest sens: c\xc4\x83 ar fi compuneri \xc2\xabdin 1878, cam de pe vremea c\xc3\xa2nd traducea (...) fragmentele lui Hurmuzaki\xc2\xbb (EPpos, 647) \xe2\x80\x93 etc._NEWLINE_Numind C\xc3\xa2mpul Cerbului momentul biobibliografic flore\xc8\x99tean-oltean, observ\xc4\x83m c\xc4\x83 \xc3\xaen planul crea\xc8\x9biei eminesciene \xc3\xaei corespunde o etap\xc4\x83 superioar\xc4\x83, marcat\xc4\x83 de redescoperirea tematicii Erosului / Naturii cu fa\xc8\x9ba \xc3\xaen oglinda v\xc3\xa2rstelor pure, copil\xc4\x83ria \xc8\x99i adolescen\xc8\x9ba, de compartimentul transpunerilor ca modalitate de \xc2\xabperspectivare epopeic\xc4\x83\xc2\xbb, de cercet\xc4\x83torul neobosit, permanent, la izvoarele mitosofiei, ale folclorului, ale limbii, \xc3\xaenf\xc4\x83\xc8\x9bi\xc8\x99\xc3\xa2ndu-se \xc8\x99i ca traduc\xc4\x83tor cu \xc3\xaenalte virtu\xc8\x9bi, \xc3\xaen cultivarea graiului viu, dinamizator de tablouri istorice, \xc3\xaentru subtila ornamentic\xc4\x83 a textului.\n_START_SECTION_\nBibliografia de sub sigle\n_START_PARAGRAPH_\nCOtr = I. Cre\xc8\x9bu, O traducere a lui Eminescu nevalorificat\xc4\x83 \xc3\xaenc\xc4\x83, \xc3\xaen Limba rom\xc3\xa2n\xc4\x83 \xe2\x80\x93 revist\xc4\x83 editat\xc4\x83 de Academia Rom\xc3\xa2n\xc4\x83 din Bucure\xc8\x99ti \xe2\x80\x93, X, nr. 6, 1961._NEWLINE_COp, III = G. C\xc4\x83linescu, Opera lui Mihai Eminescu, vol. III, Bucure\xc8\x99ti, Funda\xc8\x9bia pentru Literatr\xc4\x83 \xc8\x99i Art\xc4\x83 \xe2\x80\x9eRegele Carol II\xe2\x80\x9c, 1935. EPpos, II = M. Eminescu, Poezii postume, vol. II, Bucure\xc8\x99ti, Editura pentru Literatur\xc4\x83, 1964._NEWLINE_HamH = J. de Hammer, Histoire de l\xe2\x80\x99Empire Ottoman depuis son origine jusqu\xe2\x80\x99\xc3\xa0 nos jours, livre II, Paris, MDCCCXXXV (traduit de l\xe2\x80\x99Allemand par J. J. Hellert)._NEWLINE_HF = Eudoxiu Hurmuzaki, Fragmente din Istoria Rom\xc3\xa2nilor, tomul I, Bucure\xc8\x99ti, Editura Ministerului Cultelor \xc8\x99i al \xc3\x8env\xc4\x83\xc8\x9b\xc4\x83turilor Publice, 1879._NEWLINE_L\xc3\x8ens = Barbu L\xc4\x83z\xc4\x83reanu, \xc3\x8ensemn\xc4\x83ri istoriografice, \xc3\xaen revista Adam, nr. 114 (anul X), 14 ianuarie 1938._NEWLINE_R = Ramuri (Craiova, serie nou\xc4\x83), nr. 10, octombrie 1968. SAm = I. Slavici, Amintiri, Bucure\xc8\x99ti, Editura pentru Literatur\xc4\x83, 1967._NEWLINE_TCS, I = I. E. Torou\xc8\x9biu, Gh. Carda\xc8\x99, Studii \xc8\x99i documente literare, vol. I, Bucure\xc8\x99ti, 1931._NEWLINE_TS, III, IV = I. E. Torou\xc8\x9biu, Studii \xc8\x99i documente literare, Bucure\xc8\x99ti \xe2\x80\x93 vol. III, 1932 (vol. IV, 1933).'